Брацигово (община)

Община Брацигово се намира в Южна България и е една от съставните общини на Област Пазарджик.

География

Географско положение, граници, големина 
Общината е разположена в източната част на Област Пазарджик. С площта си от 229,425 km2 заема 8-о място сред 12-те общините на областта, което съставлява 5,12% от територията на областта. Границите ѝ са следните:
 на юг и югозапад – община Батак;
 на запад – община Пещера;
 на север – община Пазарджик;
 на североизток – община Стамболийски, Област Пловдив;
 на изток – община Кричим, Област Пловдив;
 на югоизток – община Девин, Област Смолян.

Природни ресурси

Релеф 
Релефът на общината е средно планински, хълмист и равнинен, като територията ѝ изцяло попада в пределите на Западните Родопи.

Близо 80% от площта на община Брацигово се заема от крайния североизточен дял на Баташка планина – рида Равногор. В пределите на общината попада почти целия рид с изключения на крайните му западни и южни части. Максималната му височина връх Санджак (1878 m) се издига югозападно от село Равногор, на границата с община Батак. На север рида постепенно се понижава и завършва с полегати склонове до долината на Стара река, а на изток, към долината на река Въча склоновете са много стръмни, на места отвесни.

В северната част на община Брацигово се простират южните склонове на ниските Бесапарски ридове с височина до 500 m.

Районът южно от тях и северно от крайните разклонения на рида Равногор се заема от обширната долина на Стара река и в нейното корито, югоизточно от село Исперихово се намира най-ниската точка на общината – 222 m н.в.

Води 
Основна водна артерия на община Брацигово е Стара река (десен приток на Марица), която протича през нея с част от долното си течение на протежение от около 10 km. Северно от град Брацигово отдясно в нея се влива най-големият ѝ приток Равногорска река, която протича през общината с цялото си течение от 24 km.

По границата с общините Кричим и Девин преминава част от долното течение на река Въча (десен приток на Марица), като в нейните предели попадат западните брегове на двата големи язовира Въча и Кричим.

Защитени територии 
На територията на община Брацигово има обявени шест защитени територии. Всички те попадат в горския фонд и се стопанисват и опазват от ГС – Пещера. Състоянието им е задоволително.
 Защитена местност „Атолука“. Намира се в землищата на Брацигово и Равногор и заема площ от 318,2 ха.
 Защитена местност „Тъмра“ – в землищата на Брацигово и Розово с площ от 537,3 ха.
 Историческото място „Винище“ – в землището на село Равногор с площ 27,5 ха.
 Вековно дърво Бук Д.Р. № 515 – с. Розово.
 Архитектурен резерват – село Жребичко.

Население

Етнически състав (2011) 
Численост и дял на етническите групи според преброяването на населението през 2011 г.:

Възрастов състав 
Към 3 август 2004 г. населението на общината до 18-годишна възраст е 1921 души – 17,8 %, 3139 души – 29,1 % над 62-годишна възраст за мъжете и 57 г. за жените, а в трудоспособна възраст са 5708 души, или 53 % от населението. Най-голям е относителният дял на младите хора до 18 години в село Исперихово – 555 души (28,2 %) и в Брацигово 915 души (19,5 %), а на хората в пенсионна възраст е в село Жребичко – 97 души (53,6 %) и в село Равногор – 890 души (53,5 %).

Населени места 
Общината има 7 населени места с общо население от 7355 жители към 7 септември 2021 г.

Средната гъстота на населението в общината е 32 души/км2.

Административно-териториални промени 
 Указ № 677/обн. 15 декември 1892 г. – признава с. Брацигово за гр. Брацигово;
 МЗ № 2820/обн. 14 август 1934 г. – преименува с. Айдъново (Айдиново) на с. Исперихово;
 – преименува с. Ясъ кория на с. Равногор;
 – преименува с. Чанакчиево на с. Розово;
 МЗ № 1695/обн. 27 септември 1937 г. – заличава с. Осеново поради изселване.

Култура 
Община Брацигово има богато културно-историческо наследство. На територията на общината има много веществени доказателства, оставени от траки, римляни, славяни и българи.

 Могилите в село Равногор са с тракийски произход. Тук е най-голямата куполна тракийска гробница в България. Тракийски гробници от раннохристиянската епоха в село Исперихово.
 Паметници от римската епоха са крепостта от XII век „Ватрахокастрон“ край Брацигово и много мостове, римски пътища и светилища.
 Градски исторически музей, в който се съхраняват много снимки и документи, вещи и оръжие, проследяващи историята на селищата и борбите на техните жители по време на Априлското въстание. Музеят е част от Стоте национални туристически обекта.
 Паметник на Васил Петлешков на лобното му място.
 Дамовата къща е паметник на културата и туристически комплекс.
 Читалище „Трендафил“, основано през 1874 г. със средства на Васил Петлешков, е културно средище до Освобождението и след него.
 Етнографска експозиция – забележителен архитектурен паметник, в който са представени занаяти: розопроизводство, кацарство, тъкачество и др.
 Експозиция „Брациговска архитектурна школа“ представя дейността на брациговските майстори в Османската империя.
 Експозиция в родната къща на Васил Петлешков.
 Църквата „Св. Троица“ в с. Жребичко и Брациговската църква – строени през 1831 г.
 Културен дом, строен през 1956 г.

Транспорт 
В северната част на общината, от изток на запад преминава участък от 12,7 km от трасето на жп линията Стамболийски – Кричим – Пещера.

През общината преминават частично 3 пътя от Републиканската пътна мрежа на България с обща дължина 41,4 km:
 участък от 10,5 km от Републикански път III-375 (от km 4 до km 14,5);
 участък от 27,5 km от Републикански път III-377 (от km 3,3 до km 30,8);
 последният участък от 3,4 km от Републикански път III-8004 (от km 9,3 до km 12,7).

Топографска карта

Външни препратки 
Официален сайт на община Брацигово

Източници

Бележки